ANC ‘skuil agter koronavirus’ om krisisse te versteekDie DA-leier John Steenhuisen. (Foto: DA) Die ANC-regering gebruik die koronavirus as weerligafleier om weg te steek dat die land se werklike probleem – die ekonomiese krisis – lank voor die koronavirus bestaan het en deur die ANC veroorsaak is. Dit is die mening van die DA-leier, John Steenhuisen, wat die Kaapse Persklub Dinsdagmiddag by die Kelvin Grove-buiteklub in Nuweland in Kaapstad toegespreek het. Steenhuisen het uitgewys dat die land reeds in resessie was, tot rommelstatus afgegradeer is, en dat die Suid-Afrikaanse Inkomstediens teen die koms van die koronavirus weens ANC-wanbestuur ŉ leë dop was. Hy het aangevoer dat al die plaaslike probleme deur Suid-Afrika self veroorsaak is en dít terwyl die land danksy sy natuurlike hulpbronne eintlik ŉ gunstige posisie toebedeel is. Hiervoor het Steenhuisen grootliks die ANC se verknogtheid aan sosialisme die skuld gegee – ŉ verknogtheid wat hy vergelyk het met die legendariese Tweede Wêreldoorlogse Japannese alleenvegter wat uit die woude van die Filippyne verskyn het om ŉ afgeloopte stryd voort te sit lank nadat die res van die wêreld aanbeweeg het. Steenhuisen het ook verwys na hoe korrupsie en misdaad onder die ANC floreer. Die DA-leier het sy wekroep herhaal dat die mag van die regering weggeneem moet word en aan die land se mense gegee word. Hy het ook aangevoer dat geen belegger meer belangstel in Suid-Afrika se verlede nie, maar wel in moontlike ekonomiese opbrengste in Suid-Afrika se toekoms. Steenhuisen het die voormalige DA-leier, Tony Leon, aangehaal as dat die huidige Suid-Afrikaanse regering aromaterapie probeer gebruik waar die land tans chemoterapie benodig.